google/wiki40b huggingface dataset:
Ferdinand Theodor von Gebhardt

Ferdinand Theodor von Gebhardt (24. mai 1803 Tallinn – 1. veebruar 1869 Kullaaru) oli Eesti vaimulik.
Õppis Tallinna kreiskoolis ja Tallinna gümnaasiumis. Tartu Ülikooli usuteaduskonnas õppis ta aastatel 1822–1824. Ordineeriti õpetajaks 15. novembril 1825.
Kutsuti Järva-Jaani Ristija Johannese koguduse õpetajaks 18. septembril 1825. Oli Järva-Jaani koguduse õpetaja aastatel 1825–1861, Järva praostkonna praost oli ta alates 11. detsembrist 1851, Eestimaa konsistooriumi assessoriks sai mais 1851. Emeriteerus 10. detsembril 1862, kuid jäi edasi assessoriks ja oli Järva praostkonna praost märtsini 1865.
Oli Õpetatud Eesti Seltsi liige 13. maist 1841, Eestimaa Kirjanduse Ühingu liige aastast 1843. Asutas aastal 1844 Järva-Jaanis abipiibliseltsi ja oli selle juhataja. Koostas ülevaate piiblitrükkide jaotumisest Eestimaal, oli Uue Testamendi eestikeelse tõlke revideerija. Eestikeelse evangeeliumi seletuse (1839, 1841) ja aritmeetika õpiku autor (1854). Koostas eesti keele grammatika, mis aga trükis ei ilmunud.

Isiklikku

Tema isa Johann Bernhard von Gebhardt oli Tallinna Niguliste koguduse ülemõpetaja, vend Carl Bernhard von Gebhardt oli Tõstamaa Maarja koguduse õpetaja, poeg Ferdinand von Gebhardt oli Järva-Jaani Ristija Johannese koguduse õpetaja, poeg Eduard von Gebhardt oli maalikunstnik ja Düsseldorfi Kuns­ti­kadeemia professor.
Harper Lee

Nelle Harper Lee (28. aprill 1926 Monroeville, Alabama – 19. veebruar 2016 Monroeville) oli Ameerika Ühendriikide kirjanik.
Tema tuntuim romaan on "Tappa laulurästast" (1960). Eesti keeles ilmus romaan esmakordselt 1964. aastal Eesti Riikliku Kirjastuse sarjas XX sajandi raamat. Aastal 2008 andis kirjastus Pegasus sarjas Pegasuse klassika välja raamatu kordustrüki. Romaani tõlkis Valda Raud. ISBN 978-9949-442-25-6 Aastal 2017 ilmus raamatu kolmas trükk ISBN 978-9949-620-57-9. „Tappa laulurästast“ põhjustas sensatsiooni 1960-ndate raamatumaailmas ning pälvis tänu intrigeerivale süžeele ja võimsale sõnumile kiirelt ülemaailmse tunnustuse. Aastal 1962 valmis romaani põhjal samanimeline film. Selle lavastas Robert Mulligan, peaosa mängis Gregory Peck.
21. sajandi algul selgus, et juba 1950. aastate keskel kirjutas Harper Lee raamatu „Mine, pane vahimees välja” - romaan tarkusest, inimlikkusest, kirest ja mõistvusest. Eesti keeles ilmus see aastal 2017 kirjastuselt Pegasus, tõlkis Matti Piirimaa.
Puebla osariik

Ajalugu

Puebla osariik loodi 1824. aastal.

Haldusjaotus

Puebla osariik on jagatud 217 kohalikuks omavalitsuseks.
Sankülotid

Sankülottideks (prantsuse keeles sans-culottes 'ilma põlvpüksteta') nimetati Prantsuse revolutsiooni ajal kõige radikaalsemaid vabariigi pooldajaid. Olles lihtrahva hulgast pärit, kandsid nad pikki pükse, samas kui jõukamad mehed tavatsesid käia kitsaste põlvpükstega.
Just sankülotid tõukasid revolutsiooni radikaalsuse suunas. Sõja ja rojalistide mässu ajal muutusid patriootlikud sankülotid kahtlustavaks kõigi teisitimõtlejate suhtes, nähes neis võimalikke reetureid. Kritiseeriti žirondiinide valitsuse vabameelset majanduspoliitikat, nõuti riigivõimu tugevdamist ja suuremat võrdsust kodanike vahel.
Valeri Bobkov

Valeri Bobkov (vene Валерий Валерьевич Бобков; sündinud 24. juunil 1989 Kohtla-Järvel) on Eesti päritolu endine jäähokimängija.
Aastatel 2013–2014 mängis ta esimest korda Eesti klubis (Tallinn Viiking Sport) ja tuli Eesti meistriks. Aastal 2013 sai ta Eesti kodakondsuse. Ta mängis 2014. aastal ka Eesti koondises. 2014. aastal lõpetas ta sportlaskarjääri.
George Washington

Tunnustused

George Washington valiti 1780. aastal Ameerika Filosoofiaseltsi liikmeks.
Aari mõis

Aari mõis (saksa keeles Ari) oli Karula mõisa kõrvalmõis Haljala kihelkonnas Virumaal. Nüüdisajal jääb mõis Lääne-Viru maakonda Haljala valda.
Demokraadid – Eesti Demokraatlik Partei

Demokraadid – Eesti Demokraatlik Partei (lühend: EDP) oli aastatel 2001–2009 eksisteerinud Eesti erakond, 1994. aastal asutatud Eesti Sinise Erakonna õigusjärglane.
2. märtsist 2009 tegutseb partei nime Libertas Eesti Erakond all.
EDP esimees oli kogu selle eksisteerimise vältel Euroülikooli rahvusvahelise ärijuhtimise teaduskonna professor Jaan Laas.
2005. aasta 12. juuli seisuga oli erakonnal 1012 liiget. 2008. aastaks oli erakonna liikmete arv langenud 920 inimeseni ehk alla erakonna tegevuseks nõutava 1000 liikme piiri, mistõttu ähvardas Eesti Demokraatlikku Parteid sundlikvideerimine. Aprilliks 2008 suudeti siiski liikmete arv seadusega vastavusse viia ja erakond jätkas tegutsemist.
2005. aasta kohalike omavalitsuste valimistel osalesid EDP liikmed Isamaaliidu valimisnimekirjades ja 2006. aasta 18. märtsil otsustas EDP kongress Isamaaliiduga ühineda. Ühinemiskõnelused jooksid 6. mail 2008 liiva ja erakond jätkas iseseisvat tegutsemist.
EDP taotles majoritaarse valimissüsteemi kehtestamist Eestis ja sellega nad põhjendasid oma mitteosalemist Riigikogu valimistel.

Valimistulemused

2002. aasta kohalike omavalitsuste valimistel osales EDP oma nimekirjaga ainult Konguta vallas Tartumaal, kus saadi 40 häält (8,5%) ja 0 kohta 9st vallavolikogu kohast.
2003. aasta Riigikogu valimisel ei osaletud.
2004. aasta Euroopa Parlamendi valimisel sai erakond 2849 häält (1,2%).
Meretransport

Meretransport ehk mereveondus on veetranspordi haru, mis tegeleb kauba- ja reisivedudega üle mere.
Ollepa mõis

Ollepa mõis (ka Ollepää, Ollepäh) oli rüütlimõis Pilistvere kihelkonnas Viljandimaal Ollepal. Tänapäeval jääb see Järva maakonna Türi valda.

Mõisakompleks

Mõisa peahoone on hävinud. Kõrvalhoonetest on säilinud tugevalt ümber ehitatud meierei, XIX sajandist pärinev teadmata otstarbega hoone ja maakivihoone varemed. Säilinud hoonet kasutas nõukogude ajal kolhoos Leninlik tee Ollepa külanõukogus.
Mõisa park on hävinud, alles on üksikud puud.
Hispaania jalgpallikoondis

Ajalugu

Hispaania jalgpalliliit asutati 1913. aastal ning seitse aastat hiljem 1920 osaleti esimest korda olümpiamängudel. Antwerpeni mängudelt naasis koondis hõbedaga. 1927. aastal loodi Hispaanias elukutseline liiga ning kaks aastat hiljem olid hispaanlased esimesed, kes mittebriti meeskonnana suutsid võita Inglismaad. Madridis peetud maavõistlus inglastega lõppes võõrustajate 4:3 võiduga.
MM-võistlustel debüteeris Hispaania 1934. aastal. Avaringis alistati Brasiilia, kuid järgmises jäädi alla tulevasele maailmameistrile Itaaliale.
Hispaania jalgpalli uus tõus toimus 1950. aastatel, mil Madridi Real valitses Euroopa klubijalgpalli ja koondis sai 1950. aasta MM-il Brasiilias siiani kõrgeimaks jäänud neljanda koha. Ehkki Reali tähed argentiinlane Alfredo di Stéfano ja ungarlane Ferenc Puskas võtsid endale Hispaania kodakondsuse, ei suutnud nad selle maa koondist paremate hulka aidata. 1962. aasta MM-il ei jõudnud Puskasega tugevdatud Hispaania alagrupist kaugemale.
1964. aastal oli Hispaania kodus peetud EM-il hoos ja jõudis pärast poolfinaalis lisaajal Ungari üle saadud 2:1 võitu finaali, kus võideti Nõukogude Liitu 2:1.
Suurte lootustega läksid hispaanlased vastu oma kodus peetud MM-ile 1982. aastal, kuid koondis murdus liigsuure vastutuskoorma all. Alagrupist saadi küll edasi, kuid tee lõppes kaotusega teises ringis Põhja-Iirimaale.
Kaks aastat hiljem, Prantsusmaal 1984. aastal toimunud EM-ilt tuli 20-aastase vaheaja järel taas medal, hõbe. Alagrupis saadi viimases mängus 1:0 võit tiitlikaitsja Saksamaa LV üle, poolfinaalis saadi penaltitega jagu Taanist. Finaalis prantslastele aga vastu ei saadud, kaotati 0:2.
1986. aasta MM-il Mehhikos lootsid Hispaania oma superründajale Emilio Butraguenole. Reali ründaja lõigi Taani vastu koguni neli väravat, kuid veerandfinaal Belgia vastu ometi kaotati, penaltitega.
Hispaania uuest tulekust andis tunnistust kuld Barcelona olümpialt. Võidukasse meeskonda kuulusid teiste seas Luis Enrique ja Josep Guardiola. 1994. aasta MM-il olid mõlemad koondises, kuid jälle jäi hispaanlaste laeks veerandfinaal, seekord kaotati Itaaliale. 1996. aasta EM-il tuli hispaanlastel jälle veerandfinaalis penalteid lüüa ning jälle kaotusega leppida, seekord Inglismaa vastu.
1998. aasta MM-ilt sõitsid hispaanlased 'tänu' oma väravavahi Andoni Zubizarreta eksimustele koju juba pärast alagrupimänge, 2000. aasta EM ja 2002. aasta MM lõppesid aga traditsiooniliselt - veerandfinaalis.
2008. aastal tuli Hispaania Euroopa meistriks alistades finaalis Saksamaa 1:0.
2010. aasta jalgpalli maailmameistrivõistlustel tuli Hispaania maailmameistriks alistades finaalis Hollandi lisaajal 1:0.
2012. aastal tuli Hispaania Euroopa meistriks alistades finaalis Itaalia 4:0.
Anita Dunn

Anita Dunn on USA poliitikanõustaja. Maist novembrini 2009 oli ta Valge Maja kommunikatsioonidirektor. Varem oli ta demokraatide poliitikakonsultant ettevõttes Squier Knapp Dunn Communications ning nõustas 2008. aasta presidendivalimistel Barack Obama kampaaniat.

Karjäär

Dunn on töötanud senaatori John Glenni kampaania heaks, presidendikandidaadi ja senaatori Bill Bradley peanõunikuna ning mitme teise mõjuka demokraatliku poliitiku heaks. 2006 palkas senaator Barack Obama ta oma suhtekorralduse ja strateegia juhiks ning see oli paljudele märk sellest, et Obama kavatseb presidendiks kandideerida.
Valge Maja kommunikatsioonidirektorina kritiseeris ta teravalt Fox News Channelit, mis oli kritiseerinud Barack Obama administratsiooni. 11. oktoobril 2009 esines ta CNN-i saates "Reliable Sources", kus tal paluti täpsustada oma kommentaare Fox Newsi kohta, mille kohta ta oli öelnud: "see on arvamuspõhine ajakirjandus uudiste maski all."  Ta vastas: "Reaalsus on selline, et Fox News tegutseb tihti Vabariikliku Partei uurimis- või kommunikatsioonitiivana."  Dunn tunnistas, et probleem "ei ole ideoloogiline". Ta lisas: "Ma mõtlen, et ilmselgelt on seal hulk konservatiivseid, liberaalseid ja tsentristlikke kommentaatoreid ning igaüks saab sellest aru. Aga ma arvan, et Foxi kohta oleks aus öelda, ja meie kindlasti näeme seda nii, et see on rohkem Vabariikliku Partei käepikendus."
Estella Taylor

Estella Taylor (Estella Olga Elizabeth Taylor) (sündinud 21. detsembril 2004) on Timothy Taylori ja Helen Marina Windsori teine tütar.
Oma ema kaudu on ta George V lapse-lapse-lapselaps.
2011. aasta seisuga on ta Briti troonipärimisjärjekorras 36. kohal.
Nicholase maakond

Ajalugu

Nicholase maakond moodustati 30. jaanuaril 1818. aastal Kanawha ja Randolphi maakonna osadest. Maakond sai nime Virginia kuberneri Wilson Cary Nicholase järgi.
Eesti nüüdiskirjandus

Eesti nüüdiskirjandus on tänapäeval Eestis loodud või eestikeelne kirjandus. Nüüdiskirjanduse alguseks loetakse üldjuhul ligikaudu 1990. aastat, sellele eelnes Eestis Nõukogude Eesti kirjandus ehk kodueesti kirjandus, Läänes pagulaseestlaste seas aga eesti pagulaskirjandus ehk väliseesti kirjandus.
Eesti nüüdiskirjandusele on paljude kirjandusülevaadete järgi iseloomulik fragmentaarsus, milles ei domineeri ükski kindel kirjandusvool ega stiil. Küll on seda iseloomustatud niisuguste märksõnadega nagu kapitalistlik realism (vastandina varasemale sotsialistlikule realismile) ja uusausus. Luules valitseb vabavärss.
Ninatagune kilbis

Ninatagune kilbis (ladina scutum postnasale;postnasale; lüh pos) on osadel roomajatel pead katva naha soomus ehk soomuste rida.Ninatagune kilbis on liigiti erineva kuju ning suurusega, seetõttu kasutatakse seda ka roomajate teaduslikul süstematiseerimisel.

Madudel

Madudel, kellel on paariline ninakilbis, nimetatakse eesmist ninaesiseks kilbiseks ja tagumist ninataguseks kilbiseks. Neil madudel paikneb ninatagune kilbis(ed) ninakilbise taga ja sarnakilbise ees.
Kevin Love

Kevin Wesley Love (sündinud 7. septembril 1988 Santa Monicas) on Ameerika Ühendriikide korvpallur. Ta mängib NBA klubis Cleveland Cavaliers.
Aastatel 2008–2014 mängis Love klubis Minnesota Timberwolves. 2014. aasta suvel vahetati ta Cleveland Cavaliersi meeskonda.
Aastal 2016 tuli ta Cavaliersiga NBA meistriks, kui finaalseerias alistati Golden State Warriors 4:3. Ta mängis finaalseerias Warriorsi vastu ka aasta varem, kuid toona kaotati 4:2.
Ta on valitud NBA tähtede mängule kolmel korral.
USA korvpallikoondises võitis Love kuldmedali 2010. aasta maailmameistrivõistlustel ja 2012. aasta suveolümpiamängudel.
Veļķi mõis (Rubene kihelkond)

Mõisa suurus

Bienenstammi andmetel oli mõisa suurus 1816. aastal 1 ja 7/8 adramaad, sellele allus 61 mees- ning 70 naishinge.
Jaan Konks

Jaan Konks (10. detsember 1902 Juhasselja, Taali vald, Pärnumaa – 4. aprill 1988 Tartu) oli eesti ajaloolane.
Õppis aastatel 1923–1924 Tartu Ülikooli õigus- ja 1924–1929 (lõpetas) filosoofiateaduskonnas, mag. phil. 1929 ja cand. hist. 1946 ("Rootsi-Vene vahekord 1788. a. alates lehekuust kuni lõikuskuu teise kolmandikuni"), dr. hist. 1961 ("Eestimaa feodaal-pärisorjuslik põllumajandus ja talurahva olukord 18. sajandi lõpul ning 19. sajandi esimesel aastakümnel"). Eesti Üliõpilaste Seltsi liige.
Osales Vabadussõjas. Kooliõpetaja, alates 1944. aastast Tartu Ülikooli õppejõud, alates 1946. aastast dotsent, 1964. aastast professor.
Møllehøj

Møllehøj on Taani kõrgeim looduslik maapinnapunkt. Møllehøj kõrgus merepinnast on 170,86 m ja see asub Jüütimaal Aarhusi kesklinnast 25 km edelas. Kõigi Taani Kuningriigi valduste kõrgeim mäetipp on siiski Gunnbjørn Fjeld Gröönimaal (3694 m).
Veebruaris 2005  tehtud mõõtmised näitasid, et seni kõrgemateks peetud läheduses asuvate Yding Skovhøj ja Ejer Bavnehøj looduslik kõrgus on tegelikult madalam (vastavalt 9 ja 51 cm madalam).
Piirkonna küngastel asub arvukalt pronksiaegseid hauakääpaid, millest tervelt 5 on veidi kõrgemad kui Møllehøj; kõrgeim neist on Yding Skovhøj (172,52 m).
Karl Luckin

Karl Luckin (16. veebruar 1874 Võrumaa, Kaagjärve – 1941) oli eestlasest misjonär Aafrikas ja harrastusfotograaf.

Elulugu

Aastal 1841. aastal ühines Eesti Luteri kirik Leipzigi misjoniseltsiga, mis võimaldas eestlastest misjonihuvilistel saada vastav koolitus Saksamaal. Selline areng aitas kaasa siinse misjonitegevuse populaarsuse kasvule. 1891. aastal loodi Eesti Misjonikonverents, mis hakkas käima koos kord aastas ja kuhu kuulusid peaaegu kõik Eestimaa kirikuõpetajad. Konverentsi raames hakati välja andma eestikeelset misjonilehte ja traktaate, lisaks korraldati kogudustes misjonitunde. 1897. aastal otsustas Soome Misjoniselts hakata eestlastest õpilasi oma misjonikooli vastu võtma.
Üks nendest, kes misjonitegevusest huvituma hakkas, oli Karl Luckin. Pärast ebaõnnestunud katset liituda Soome misjoniseltsiga õnnestus tal oma puudulikust haridusest ning vähesest saksa keele oskusest hoolimata pääseda Leipzigi misjoniseltsi abiga tislerikursustele.
Kuigi 1896. aastal olid Ida-Aafrikas misjonäridena hukkunud Leipzigi misjoni liikmed Evald Oviir ja tema lätlasest kolleeg Karl Segebrok, suundus 1900. aastal ehitusmeistrina samasse piirkonda Karl Luckin. Esimesed aastad möödusid tal Leipzigi misjonijaamas Jimbas, tänapäeva Keenia aladel. Pärast kogemuste saamist liikus ta koos Hermann Albert Fokkeniga Kilimanjaro juures asunud Meru mäe jalamile, kus olid aastaid varem tapetud Oviir ja Segebrok. 8365-liikmelise Waarusha kommuuni juurde rajati koos Luteri keskus. Karl Luckini eestvedamisel ehitati piirkonda esimene kirik, mis on tänapäevani säilinud ning kasutusel muuseumina.
Karl Luckin õpetas kohalikele puutööd, andis algharidust ning leidis võimaluse neile ka orel ehitada. Lisaks tegeles ta aafriklaste eluolu, etnograafiliste esemete, sealsete loomade ja looduse sihipärase fotografeerimisega. Selline kirg oli ilmselt pärit vend Johannes Luckinilt, kes kodusel Kaagjärvel koolmeistri ameti kõrvalt ka külafotograafina leiba teenis.
1908. aastal koju tagasi jõudes esitas ta kodustele värvitud klaaspositiive koos põnevate jutustustega. 1910. aastal naasis Karl misjonärina Aafrikasse.
Tänapäeval hoiustatakse Karl ja Johannes Luckini fotonegatiive Tallinna Linnamuuseumi Fotomuuseumis.
Andres Stolovitš

Andres Stolovitš (11. august 1958 Tartu – 14. juuli 2006 Tartu) oli Eesti füüsik.
Stolovitš lõpetas 1975. aastal Tartu 6. Keskkooli ja 1980. aastal Tartu Riikliku Ülikooli tahke keha füüsika erialal. Ta kaitses 1987. aastal füüsika-matemaatika kandidaadikraadi Eesti NSV TA Füüsika Instituudis. Väitekirja "VK tsentrite spinn-võre-relaksatsioon väga madalatel temperatuuridel" juhendaja oli Georg Liidja. 
Stolovitš töötas alates 1980. aastast TA Füüsika Instituudis (1997. aastast Tartu Ülikooli Füüsika Instituut) nooremteaduri, teaduri ja aastast 1996 vanemteadurina. Ühtlasi on ta töötanud külalisfüüsikuna Max Plancki Füüsikainstituudis Münchenis (1994–1996) ja Max Plancki Tahkiseuuringute Instituudis Stuttgardis (1997–2005, kolm kuud aastas).

Teadustöö

Andres Stolovitši põhiline uurimisvaldkond oli tänapäeva tehnikas aktuaalsed kilesüsteemid, nende elektri- ja magnetomadused. Katseobjektid jahutati veeldatud heeliumi abil väga madalate temperatuurideni, mõni kümnendikkraad üle absoluutse nulli (kuni 0,35 K). Selleks vajalike unikaalsete seadmete loomisel ja rakendamisel oli Stolovitš eriti osav. 
Samuti on ta uurinud luminestsentsnähtusi leelishalogeniidkristallides ja kõrgtemperatuurset ülijuhtivust. Saksamaal töötades täiustas ta ülimadalatemperatuurseid elementaarosakeste tajureid astrofüüsikaliste uuringute, eeskätt tumeaine otsingute tarvis.
Viimase oma tööna uuris Andres Stolovitš kvaasiühemõõtmeliste kristallide Ti5Te4 ja teiste analoogilise kristallilise struktuuriga ühendite elektritakistust. Need kristallid muutuvad ülijuhtideks allpool teatud madalat temperatuuri. Tema eksperimendis õnnestus näidata, et nende kristallide takistuse sõltuvus temperatuurist sisaldab anomaaliat: tavalise monotoonse takistuse vähenemise või kasvu asemel enne selle hüppelist kadumist ülijuhtivuse seisundis täheldati küllalt järsku takistuse langust, millele järgnes üleminek ülijuhtivusele. Stolovitš koos füüsika-matemaatikadoktorist kolleegi Aleksei Šermaniga, kellega koos ta oma teadustöid kirjutas, oletasid, et nimetatud anomaalia on seotud kristalli efektiivse mõõtme muutumisega – üleminekuga kvaasiühemõõtmelisest kolmemõõtmelisele juhtivusele, mil ülijuhtivate ﬂuktuatsioonide korrelatsioonipikkus muutub võrreldavaks kvaasiühemõõtmelist kristalli moodustavate kiudude pikkusega. Sealjuures muutuvad ülijuhtivate ﬂuktuatsioonide parandused takistusele, mis põhjustabki selle vähenemise.

Isiklikku

Andres Stolovitši isa oli Leonid Stolovitš. 
Andrese ema Imma-Mare oli eestlanna, kelle esivanemate seas oli hispaanlasi. Emapoolse vanaema perekond pärines Hiiumaalt. Emapoolne vanaisa oli Mulgimaalt pärit Hermann Johannson. 
Andres oli kakskeelne – emaga rääkis eesti keeles, isaga vene keeles. Läks eesti kooli, õppis seal poolteist aastat ja läks üle vene kooli. Tartu ülikoolis õppis ta vene grupis; abiellus eesti filoloogi Anuga. Õe Innaga rääkis Andres ainult eesti keeles. Inglise keelt valdas ta hästi; Saksamaal tööl olles õppis ka saksa keele selgeks. Leonid Stolovitši sõnul "pidas Andres ennast eestlaseks, kuigi ei häbenenud oma isapoolset sugupuud". 
Andrese lapsed on tütar Käbi ja poeg Oskar.
Paul Hanson

Paul Hanson VR II/3 (30. august 1893 Võru – 17. juuli 1942 Stupino) oli Eesti sõjaväelane (kolonelleitnant, 1940).
Teenis Võru-Petseri Sõjaväeringkonna staabis. 
Arreteeriti NKVD poolt 14. juunil 1941. Hukati.
Faruk Çelik

Faruk Çelik (sündinud 17. jaanuaril 1976 Yusufelis) on Türgi poliitik, ta on Õigluse ja Arengu Partei liige. Ta on 24. novembrist 2015 Türgi toitlustuse, põllumajanduse ja loomakasvatuse minister.
Ta sündis aastal 1976 Yusufelis Artvini provintsis. Ta on lõpetanud Bursas Uludaği Ülikooli. Lisaks on ta lõpetanud Yıldızi Tehnikaülikoolis kaheaastastel ärijuhtimise kursustel.
Ta on olnud õpetaja ja ärimees. Ta on kuulunud islamistlikku erakonda Fazilet Partisi. Aastast 2001 kuulub ta Õigluse ja Arengu Parteisse. Ta valiti 1999. aasta Türgi parlamendivalimistel, 2002. aasta Türgi parlamendivalimistel, 2007. aasta Türgi parlamendivalimistel, 2011. aasta Türgi parlamendivalimistel ja 2015. aasta Türgi erakorralistel parlamendivalimistel Türgi Suure Rahvuskogu liikmeks.
Ta oli 29. augustis 2007 kuni 1. maini 2009 Türgi töö- ja sotsiaalkaitseminister. Seejärel oli ta 1. maist 2009 kuni 6. juulini 2011 Türgi Riigiminister. Teist korda oli ta Türgi töö- ja sotsiaalkaitseministri ametis 6. juulist 2011 kuni 28. augustini 2015. 24. novembrist 2015 on ta Türgi toitlustuse, põllumajanduse ja loomakasvatuse minister.

Isiklikku

Faruk Çelik on abielus ja nelja lapse isa.
Busk

Ajalugu

Ürikutes on Buski esimest korda mainitud 1097. aastal. Mongolid vallutasid ja süütasid linn 1241. aastal. Magdeburgi linnaõigused sai Busk 1411. aastal. Poola esimese jagamise tagajärjel 1772. aastal läks Habsburgide Austria keisririigi võimu alla. 1849. aastal oli Buskis suur tulekahju, mille tagajärjel linn kaotas oma senise majandusliku tähtsuse. Pärast Austria-Ungari kokkuvarisemist oli Busk 1918. aasta novembrist kuni 1919. maini esmalt Lääne-Ukraina Rahvavabariigi ja siis Ukraina Rahvavabariigi koosseisus. 1919. aasta maist kuni 1939. aasta septembrini oli Busk Poola võimu all. 1939. aasta septembris hõivas linna Punaarmee, Buskis organiseeriti Poola sõjavangide laager. Koos ülejäänud Lääne-Ukrainaga inkorporeeriti Busk 1939. aasta novembris Nõukogude Liidu koosseisu.
Olustvere raudteepeatus

Olustvere raudteepeatus (saksa Ollustfer) on raudteepeatus Viljandimaal Põhja-Sakala vallas Olustveres.
Olustvere peatuses on üks madal perroon. Peatuses peatub 8 reisirongi päevas (pooled Viljandi ja pooled Tallinna poole). Tavarong sõidab Balti jaamast Olustverre umbes 2h ja 10 minutit, aga kiirrong umbes 2 tundi.

Ajalugu

Jaam rajati koos raudteeliiniga 1900. aastal Suure-Jaani kihelkonda Lõhavere mõisa maadele. Praegu on alles vaid raudteepeatus. Olustvere ja Sürgavere vahel asus liini algaastatel Tällivere raudteepeatus.

Jaamahoone

Jaamahoone valmis aastal 1901. See on ehitatud tüüpprojekti järgi nagu Surju, Halliste, Võhma jmt jaamahooned. Hoone on säilinud algupärasel kujul ning kasutusel elamuna.

Õnnetused

Võhma ja Olustvere vahel paiknevas niinimetatud Navesti kurvis toimus 21. oktoobril 1936 raske rongiõnnetus. Mäest laskudes sõitis reisirong liiga suure kiiruse tõttu 4 meetri kõrgusest teetammist alla. F. Krulli vedur Sk-155 paiskus külili ning sellele jooksis peale veduri järel olnud pakivagun. Järgmisena olnud teise klassi reisivagun kukkus külili ning järgnevad kaks kolmanda klassi reisivagunit jäid teetammile poolkülili pidama. Õnnetuses hukkus vedurijuht Jaanson ja vedurijuhi abi Rosenberg; reisijad pääsesid ehmatusega. Õnnetuspaika püstitati mälestuskivi, mis on tänaseni säilinud.
Valentin Asmus

Valentin Ferdinandovitš Asmus (18. detsember/30. detsember 1894 Kiievis - 4. juuni 1975 Moskvas) oli vene filosoof ja loogik. Tuntud eelkõige Kanti spetsialistina.
Laekvere valla vapp

Laekvere valla vapp on Lääne-Viru maakonnas asunud endise Eesti haldusüksuse Laekvere valla vapp.
Vapp kinnitati 23. novembril 1995.

Vapi kirjeldus

Valla vapiks on okaspuuoksalõikeliselt pikuti poolitatud kuldroheline kilp.

Põhjendus

Vapikujundus märgib Laekvere vallale iseloomulikku metsarikkust ning jahimajandust ja viitab ka tuntud Laekvere männile.
Guerrero osariik

Ajalugu

Guerrero osariik on loodud 1849. aastal.

Haldusjaotus

Guerrero osariik on jagatud 81 kohalikuks omavalitsuseks. Osariigi suurim linn on Acapulco.
Corvo

Corvo on põhjapoolseim saar Assoori saartest.
Pindala 18 km². Saar on mägine, kõrgus kuni 777 meetrit.
Kuulub Portugalile.
2006. aastal elas seal 468 inimest. Ainus asula asub saare lõunaosas. Peamine ühendus teiste saartega toimub sadamate kaudu. Saarel on ka lennuväli, kuid otselende Corvole väljastpoolt saarestikku ei toimu.
Kõrgus (astronoomia)

Kõrgus on taevakeha suuna ja matemaatilise horisondi vaheline nurk, mida horisondist ülalpool loetakse positiivseks (0 kuni 90ᵒ ja allpool negatiivseks (0 kuni -90ᵒ). Kõrgus on üks horisondilisi koordinaate.
André Niklaus

André Niklaus (sündinud 30. augustil 1981 Berliinis) on Saksamaa endine kergejõustiklane (kümnevõistleja).

Isiklikku

André Niklaus on 190 cm pikk ja kaalub 82 kg.
Ojakapsas

Ojakapsas (Peplis L.) on taimede perekond kukesabaliste sugukonnas.
Eestis esineb levikult harv muda-ojakapsas (Peplis portula).